
MINISTRIA E DREJTËSISË
MINISTRI


U D H Ë Z I M

Nr._____, datë ____.____.2022


“PËR
 PËRCAKTIMIN E METODOLOGJISË SË UNIFIKUAR PËR PROCESIN LIGJVËNËS, HARTIMIN E AKTEVE NORMATIVE DHE TERMINOLOGJINË JURIDIKE”

       Në mbështetje të nenit 102, pika 4, të Kushtetutës dhe të nenit 6, pika 5, dhe 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, duke pasur në konsideratë që Ministri i Drejtësisë ka në kompetencë hartimin dhe ndjekjen e politikave për bashkërendimin, harmonizimin dhe reformimin e legjislacionit shqiptar në tërësi, bashkërendimin e punës me institucionet e tjera, në funksion të përafrimit të legjislacionit shqiptar me atë të Bashkimit Evropian dhe shteteve anëtare të tij, si dhe përgatit dhe ndjek zbatimin e metodologjisë së unifikuar për procesin ligjvënës, hartimin e akteve normative dhe përdorimin e terminologjisë juridike, 

UDHËZOJ:


KREU I
DISPOZITA TË PËRGJITHSHME

Neni 1
Objekti
 
	Objekt i këtij udhëzimi është përcaktimi i metodologjisë së unifikuar për procesin ligjvënës,  hartimin e akteve normative dhe terminologjinë juridike.

Neni 2
Qëllimi

	Qëllimi i këtij udhëzimi është të sigurojë që gjatë procesit të hartimit të akteve normative nga çdo institucion publik të garantohet qartësia, kuptueshmëria dhe qëndrueshmëria e rregullimeve ligjore si dhe të rritet cilësia e procesit legjislativ në Republikën e Shqipërisë.
		
Neni 3
Fusha e zbatimit

	Dispozitat e këtij udhëzimi zbatohen nga institucionet publike si dhe nga personat që marrin pjesë në procesin e hartimit, konsultimit, shqyrtimit dhe miratimit të akteve normative. 

Neni 4
Përkufizime

	Për qëllime të këtij udhëzimi, termat e mëposhtëm kanë këto kuptime:
	a) “Akte normative” nënkupton Kushtetutën, ligjet, aktet normative të Këshillit të Ministrave, aktet normative të ministrave dhe organeve drejtuese të institucioneve të tjera të cilat kanë fuqi në të gjithë territorin e Republikës së Shqipërisë brenda sferës së juridiksionit të tyre si dhe aktet normative që nxirren nga organet e pushtetit vendor që kanë fuqi vetëm brenda juridiksionit territorial që ushtrojnë këto organe;
	b) “Akte ligjore parësore” nënkupton aktet ligjore të reja të cilat rregullojnë një tematikë të veçantë, pak a shumë komplekse, dhe që prodhojnë pasoja juridike si rregull për një kohë të pakufizuar;
	c) “Akte nënligjore parësore” nënkupton aktet nënligjore të reja të nxjerra në bazë dhe për zbatim të ligjeve;
	ç) “Akte ligjore ndryshuese” nënkupton aktet që ndryshojnë aktet ligjore ekzistuese nëpërmjet të cilave ndryshohen, zëvëndësohen, shtohen ose shfuqizohen dispozita të caktuara të aktit ligjor parësor;
	d) “Akte nënligjore ndryshuese” nënkupton aktet që përmbajnë ndryshime në aktet nënligjore ekzistuese, nëpërmjet të cilave ndryshohen, zëvëndësohen, shtohen ose shfuqizohen dispozita të caktuara të aktit nënligjor parësor;
	dh) “Përafrimi” nënkupton procesin e përqasjes së ligjeve, rregullave dhe procedurave të brendshme të një shteti me të drejtën e Bashkimit Evropian, në funksion të përmbushjes së detyrimeve që burojnë për shtetet që aspirojnë të anëtarësohen në të.


KREU II 
RREGULLA TË PËRGJITHSHME TË PROCESIT LEGJISLATIV

Neni 5
Rregullat kryesore të procesit legjislativ

	Çdo institucion publik si dhe çdo person që merr pjesë në procesin e hartimit, konsultimit dhe shqyrtimit të akteve normative duhet të sigurojë që akti:  
	a) të jetë në pajtim me Kushtetutën e Republikës së Shqipërisë dhe legjislacionin në fuqi; 
	b) të jetë në pajtim me marrëveshjet ndërkombëtare që zbatohen në Republikën e Shqipërisë;
	c) kur është rasti, të jetë në pajtim me dispozitat përkatëse të detyrueshme të legjislacionit të Bashkimit Evropian; 
	ç) të jetë gjithëpërfshirës dhe të mos përmbajë elemente diskriminues;
	d) të mos përmbajë karakteristika të veçanta apo mangësi të karakteristikave të veçanta që krijojnë hapësira për korrupsion gjatë zbatimit të tij;
	dh) të hartohet në përputhje me rregullat e hartimit të akteve të përcaktuar në këtë udhëzim dhe në Manualin për Hartimin e Legjislacionit. 
	
Neni 6
Vlerësimi paraprak i nismës
 
	Gjatë procesit të vlerësimit të nevojës për të kryer ndërhyrje legjislative, si dhe gjatë hartimit të akteve normative, institucionet publike identifikojnë dhe përcaktojnë qartë:
	a) qëllimin e saktë të aktit dhe objektivat që synohen të arrihen;  
	b) vlerësimin e ligjshmërisë dhe përputhshmërisë së formës dhe përmbajtjes së aktit; 
	c) identifikimin e saktë të autorizimit ligjor; 
	ç)  analizën lidhur me përparësitë dhe problemet e mundshme në zbatimin e aktit, nivelin e efektivitetit, zbatueshmërisë, eficencës, si dhe impaktin dhe efektet përkatëse;
	d) analizën e detajuar të shpenzimeve buxhetore dhe efekteve financiare të pritshme;
	dh) ndikimet ekonomike, financiare, sociale dhe mjedisore të pritshme;
	e) planifikimin dhe përfshirjen në konsultimin publik të palëve të interesuara;
	ë) masat dhe instrumentet ligjore dhe administrative që kanë të bëjnë me zbatueshmërinë e aktit.

Neni 7
Rregullat e përgjithshme të hartimit të akteve normative
	
	1. Rregullat kryesore që ndiqen gjatë procesit të hartimit të aktit normativ janë si më poshtë:
	a) Teksti i një akti normativ duhet të jetë i thjeshtë, konciz, i qartë, duke përdorur gjuhë të saktë dhe, për aq sa është e mundur, të kuptueshme për të gjithë; 
	b) Fjalitë duhet të jenë të shkurtra dhe të strukturuara qartë;
	c) Forma dhe përmbajtja e aktit duhet te jetë ne përputhje me autorizimin ligjor dhe legjislacionin ne fuqi;
	ç) Dispozitat e ndryshme të aktit duhet të jenë në përputhje me njëra tjetrën, si dhe të përdoret i njëjti term për të shprehur të njëjtin koncept me qëllim shmangien e pasigurisë, paqartësisë së tekstit dhe mundësinë e keqinterpretimit; 
	d) Të drejtat dhe detyrimet e subjekteve ndaj të cilëve adresohet akti duhet të jenë të përcaktuara qartë;
	dh) Akti duhet të jetë i strukturuar sipas përcaktimeve në këtë udhëzim;
	e) Duhet të shmangen dispozitat të cilat nuk kanë karakter normativ, të tilla si dëshira, synime, përcaktime me karakter deklarativ,  deklarata politike ose shprehje të filozofisë mbi të cilën është mbështetur akti normativ; 
	ë) Data e hyrjes në fuqi të aktit normativ, dispozitat me efekt ndryshues mbi aktet e tjera, si dhe rregullat kalimtare të cilat shfaqen të nevojshme për kalimin në regjimin ligjor të ri duhet të jenë të mirëpërcaktuara.  
	2. Përveç rregullave të përcaktuara në pikën 1 të këtij neni, Manuali për Hartimin e Legjislacionit parashikon rregulla të detajuara për hartimin e akteve normative.

Neni 8
 Vlerësimi i hapësirave korruptive në legjislacion

	1. Çdo institucion publik si dhe çdo person që merr pjesë në procesin e hartimit, konsultimit dhe vlerësimit të akteve normative duhet të sigurojë që akti të mos krijojë hapësira korruptive sipas përcaktimit të këtij udhëzimi dhe Manualit për Hartimin e Legjislacionit.  
	2. Gjatë procesit të hartimit të aktit, me qëllim shmangien e hapsirave korruptive, duhet të mbahet në vëmëndje rregullat e mëposhtme:
	a) Çdo akt ligjor ose nënligjor, gjatë procesit të hartimit të tij, duhet t’i nënshtrohet procesit të vlerësimit të hapësirave ligjore për korrupsion, sipas rregullave të përcaktuara në Manualin për Hartimin e Legjislacionit; njëkohësisht duhet të sigurohet që edhe relacioni shoqërues i projektaktit, të hartohet në mënyrë të saktë dhe të qartë, në përputhje me rregullat e përcaktuara në Manualin për Hartimin e Legjislacionit për shkak se luan një rol të rëndësishëm në përcaktimin e kuptimit të dispozitave të caktuara;
	b) Vlerësimi i hapësirave ligjore për korrupsion duhet të kryhet në të gjitha fazat e procesit legjislativ;
	c) Grupi i punës, gjatë fazës së hartimit të aktit, duhet të zbatojë rregullat e përaktuara në Manulin për Hartimin e Legjislacionit me qëllim që të shmangen hapësirat ligjore për korrupsion;
	ç) Kur vlerësohet ligjshmëria e formës dhe e përmbajtjes së çdo projektakti nga Ministria e Drejtësisë, duhet të tregohet kujdes i veçantë në dy kategori të risqeve për korrupsion: 
	i) “mungesa e qartësisë” në gjuhë apo teknikë legjislative, dhe 
	ii) “boshllëqet rregullatore”, të tilla si mungesa e afateve ose rregullave procedurale të qarta;
	dh) ministritë e linjës, gjatë ripunimit të aktit, vërejtjet dhe sugjerimet e Ministrit të Drejtësisë në drejtim të hapësirave për korrupsion të projektaktit i shqyrtojnë me përparësi;
	ë) Për çdo akt duhet siguruar publikimi dhe konsultimi me numrin më të madh të mundshëm të grupeve të interesit, profesionistëve të fushës dhe palëve të tjera të interesuara.
	

KREU III 
STRUKTURA E AKTIT NORMATIV

Neni 9
Struktura e aktit normativ

	Struktura e aktit normativ është si në vijim:
	a) Titulli: Titulli i aktit duhet të jetë në përputhje me përmbajtjen që ai rregullon. Emërtimi i titullit duhet të jetë i saktë, i shkurtër, gjithëpërfshirës dhe në përputhje me autorizimin ligjor. Titulli përmban numrin e aktit dhe datën/vitin e miratimit.  
	b) Preambula: Preambula mund të përmbajë informacion lidhur me kontekstin dhe qëllimin e hartimit të aktit normativ. Preambula, pavarësisht se nuk është gjerësisht e përdorur në praktikën legjislative, mund të përdoret kur për shkak të rëndësisë apo historisë së hartimit të aktit është e nevojshme që informacioni lidhur me kontekstin dhe qëllimin t’i bëhet i ditur lexuesit. 
	c) Baza ligjore: Çdo akt normativ duhet të ketë një bazë ligjore. Baza ligjore përmban informacionin për organin miratues të aktit normativ, shumicën e nevojshme për miratimin e aktit, propozuesin e aktit që miratohet, si dhe në rastin e akteve nënligjore normative citon dispozitat ligjore në bazë dhe për zbatimin e të cilit miratohet.  
	ç) Objekti: Aktet normative përmbajnë në fillim një dispozitë për objektin e ligjit, e cila përcakton fushën e të drejtave dhe detyrimeve, si dhe të kritereve dhe procedurave që përmban ligji.
	d) Qëllimi: Dispozita e qëllimit duhet të jetë e shkurtër dhe koncize dhe të sigurojë vetëm arsyet kryesore për të kërkuar iniciativën ligjore dhe parimet kryesore që mbështesin këtë iniciativë. 
	dh) Fusha e zbatimit: Dispozita e fushës së zbatimit përmban kufijtë e zbatimit të aktit normativ.
	e) Përkufizimet: Përkufizimet japin kuptimin e termave kryesore të përdorur në tekstin e një akti normativ. Përkufizimet renditen sipas rendit alfabetik të gjuhës shqipe. Përkufizimet nuk duhet të përdoren për të shprehur rregullime ligjore. Çdo përkufizim duhet të përmbajë një koncept ose një fjalë të vetme dhe duhet të kenë të njëjtin kuptim sipas fjalorit të gjuhës shqipe ose terminologjisë juridike të përdorur. Të mos përkufizohen termat të cilat janë standarde, janë të njohura ose janë të pranuara si standarde në gjuhën juridike ose në gjuhën e përgjithshme. 
	ë) Dispozitat për procedurat administrative: Në përgjithësi, kompetencat administrative lidhur me zbatimin e ligjit ushtrohen nga autoritetet shtetërore qendrore ose vendore. Nëse hartuesi i ligjit synon t’u japë kompetenca administrative për zbatimin e ligjit organizmave jashtë hierarkisë së zakonshme të autoriteteve, dispozitat që rregullojnë autorizimin e këtyre organizmave duhet të formulohen në mënyrë të saktë. Këto dispozita duhet të përcaktojnë qartë përgjegjësitë dhe detyrat e institucioneve të ngarkuara me administrimin dhe zbatimin e ligjit, si dhe detyrat e organeve drejtuese të këtyre institucioneve, sipas rastit.
	f) Dispozitat lëndore/materiale: Dispozitat lëndore paraqesin lëndën e një akti normativ. Këto dispozita përmbajnë kryesisht të drejtat dhe detyrimet e subjekteve të ndryshme të së drejtës, të cilët mund të jenë persona fizikë ose juridikë. 
	g) Dispozitat e vlerësimit: Këto dispozita parashikojnë detyrimin për të bërë vlerësime dhe për të nxjerrë raporte për zbatueshmërinë e aktit normativ.  
	gj) Dispozitat e delegimit: Këto dispozita duhet të hartohen saktë, të përcaktojë organin kompetent, çështjet që duhen rregulluar, si dhe parimet në bazë të të cilave nxirren këto akte  në përputhje me nenin 118 të Kushtetutës.
	h) Dispozitat e sanksioneve: Dispozitat që përfshijnë përgjegjësinë penale duhet të hartohen sa më saktë që të jetë e mundur, në përputhje me parimin e ligjshmërisë. Si alternativë e sanksionit penal për shkelje të dispozitave ligjore apo nënligjore është sanksioni administrativ ose civil.
	i) Dispozitat për nxjerrjen e akteve nënligjore: Përveç shtjellimit të dispozitave të veçanta të delegimit për nxjerrjen e akteve nënligjore, të gjitha autorizimet ligjore mblidhen në një nen të veçantë në fund të ligjit përpara dispozitave kalimtare, i cili përmban edhe afatin për miratimin e këtyre akteve nënligjore.  
	j) Dispozitat e shfuqizimeve: Çdo akt normativ duhet të përmbajë referencë të qartë, në nenet e tij të fundit, që specifikon se cili akt normativ i mëparshëm ose dispozita të akteve të mëparshme shfuqizohen nga ky ligj. Referencat duhet të jenë shumë të sakta. Në dispozitat shfuqizuese nuk duhet përdorur gjuhë e përgjithshme apo e paspecifikuar. Në veçanti, hartuesi duhet të bëjë kujdes që të mos shfuqizojë ligje apo dispozita të ligjeve që janë adoptuar si pasojë e përafrimit të legjislacionit me legjislacionin e Bashkimit Evropian, përveç kur ka arsye të bazuar dhe specifike për ta bërë këtë.
	k) Dispozitat me efekt ndryshues mbi akte të tjera: Në veçanti, ligjet mund të përmbajnë dispozita për ndryshime në ligje të tjera, të cilat njihen edhe si ndryshime horizontale. Sidoqoftë, kur kemi të bëjmë me ndryshime të rëndësishme të ligjeve të tjera, këto ndryshime duhet të përfshihen në një ligj të veçantë. Duhet të tregohet kujdes i veçantë në ndryshimin e ligjeve që janë miratuar me shumicë të cilësuar, të cilat nuk mund të ndryshohen me akte të tjera ligjore pa patur përsëri shumicën e cilësuar. 
	l) Dispozitat kalimtare: Këto dispozita parashohin rregulla për efektin kohor dhe hapësinor të dispozitave që shfuqizohen ose hyjnë në fuqi. Dispozitat kalimtare përcaktojnë procedurën për kalimin nga regjimi i mëparshëm ligjor në regjimin e ri.
	ll) Dispozita e hyrjes në fuqi për ligje: Çdo ligj duhet të specifikojë datën në të cilën hyn në fuqi. Nëse hyrja në fuqi nuk specifikohet në mënyrë të qartë, ligji hyn në fuqi 15 ditë nga dita e botimit në Fletoren Zyrtare. Hartuesi mund të vendosë që një apo disa nene të veçanta të hyjnë në fuqi në një datë të ndryshme nga hyrja në fuqi e ligjit në tërësi. Dispozita për hyrjen në fuqi vendoset në pjesën e fundit të ligjit, pasi kjo është mënyra e vetme për të garantuar që kjo dispozitë i referohet ligjit në tërësi.
	m) Dispozita e hyrjes në fuqi për akte nënligjore: Aktet normative të Këshillit të Ministrave, të ministrave, të institucioneve të tjera qendrore marrin fuqi juridike vetëm pasi botohen në Fletoren Zyrtare. Vlefshmëria e një akti nënligjor varet nga akti ligjor autorizues. Dispozitat si bazë ligjore mund të parashikojnë që aktet nënligjore të zbatohen vetëm për një periudhë kohore të caktuar ose kohëzgjatja e efekteve të tyre të varet nga kushte të caktuara. 

Neni 10
Struktura sipas njësive strukturore dhe pjesëve përbërëse të nenit të aktit normativ

	Struktura sipas ndarjes formale të aktit normativ paraqitet në rend zbritës si vijon:
	a) Pjesët: përdoren në rastet e teksteve të ligjeve që përmbledhin shumë çështje, siç janë kodet. Ato janë të numërtuara në mënyrë të njëpasnjëshme, me fjalë ose me numra të mëdhenj romakë;
	b) Titujt: Pjesët e një ligji ndahen në Tituj, ku secili Titull përmban disa krerë. Ashtu si edhe pjesët, titujt përdoren kryesisht në kode. Titujt numërohen në mënyrë të njëpasnjëshme me numra të mëdhenj romakë;
	c) Krerët: Në rastet e akteve normative të gjata, me më shumë se 15- 20 nene, nenet me objekt të njëjtë bashkohen me krerë. Krerët numërohen në mënyrë të njëpasnjëshme me numra të mëdhenj romakë;
	ç) Seksionet: Nenet e një kreu që kanë objekt të njëjtë, nëse janë të shumtë, mund të grupohen më tej në seksione. Seksionet numërohen në mënyrë të njëpasnjëshme me numra arabë;
	d) Nenet: Njësia themelore strukturore e një teksti normativ janë nenet. Formati i neneve duhet të jetë i tillë që ta bëjë nenin të lexueshëm si një të tërë. Nenet duhet të jenë jo shumë të gjatë dhe të numërohen në mënyrë të njëpasnjëshme me numra arabë. Rekomandohet emërtimi i neneve me nëntituj, njëlloj si në rastin e nëntitujve të ndarjeve të aktit. Nëntitulli duhet të jetë i saktë dhe i kuptueshëm, pasi ndikon në interpretimin e nenit;
	dh) Paragrafët: paraqesin ndarjen bazë të një neni. Si rregull, neni nuk duhet të ketë më shumë se tre ose katër paragrafë. Në rast se është e nevojshme që neni të ketë më shumë paragrafë, hartuesi duhet të marrë në konsideratë mundësinë e ndarjes së mëtejshme të tekstit në nene të ndryshme. Paragrafët e një neni numërohen me numra arabë dhe ndiqen nga një pikë;
	e) Nënparagrafët: paraqesin ndarjen bazë të një paragrafi. Në rast se paragrafët e një neni rregullojnë çështje komplekse ose voluminoze, ata mund të ndahen më tej në nënparagrafë. Nënparagrafët numërtohen në mënyrë të njëpasnjëshme, me shkronja të vogla të alfabetit shqip dhe me një kllapë të vetme. Nënparagrafët përdoren zakonisht për të qartësuar tekstin e një paragrafi të gjatë, sidomos kur përmban disa çështje të ndryshme;
	ë) Nën-nënparagrafët: paraqesin ndarjen bazë të një nënparagrafi. Në raste të veçanta, nënparagrafi mund të ndahet në nën-nënparagrafë. Rregullat për numërimin e neneve dhe nënparagrafëve në rend rritës zbatohen edhe për numërimin e nën-nënparagrafëve. Nën-nënparagrafët shënohen me numra romakë të vegjël dhe me një kllapë të vetme.
	
Neni 11
Shtojcat e akteve normative

	1. Listat, tabelat, tarifat, diagramet, fotografitë, formulat dhe të tjera të ngjashme duhet të vendosen si shtojca të akteve normative (preferohet të përdoren vetëm për aktet nënligjore dhe të shmanget përdorimi i tyre në ligje) përveç rasteve kur është e domosdoshme të përfshihen në nënndarjet e akteve dhe janë pjesë përbërëse e tyre. 
	2. Për hartimin e tabelave ndiqen rregullat e parashikuara në nenin 13, pika 2, të këtij udhëzimi.
	3. Shtojca duhet të ketë një emër. Në rastet kur ka më shumë se një Shtojcë, ato duhet të marrin numrat në bazë të radhitjes që i përputhet radhitjes së dispozitave me të cilat janë të ndërlidhura.

Neni 12
Shkrimet fundore

	1. Shkrimet fundore duhet të shmangen gjatë hartimit të akteve normative. 
	2. Përjashtimisht, shkrimet fundore mund të përdoren:
	a) për numrat CELEX, të cilat nuk janë pjesë e tekstit dhe përdoren për të përcaktuar akte të acquis të Bashkimit Evropian që përafrohen nga projektakti normativ përkatës;
	b) për akte normative shumë teknike që u referohen parimeve komplekse ose kur është e nevojshme që të jepen udhëzime dhe sqarime, për aq kohë sa bëhet e qartë se ato kanë rol informues dhe si të tilla nuk janë pjesë e tekstit të aktit normativ. 
	3. Duhet të shmanget theksimi i fjalëve ose frazave në shkrimet fundore.


KREU IV 
ORGANIZIMI I AKTIT NORMATIV

Neni 13
Formatimi i tekstit normativ  

	1.Teksti bazë i aktit normativ ndjek rregullat si vijon:
	a) Teksti i aktit normativ hartohet në llojin e shkronjave (font-in) “Times New Roman” të madhësisë 12;
	b) Hapësira ndërmjet rreshtave është e rregullt, 1.15;
	c) Vendosja e tekstit në faqe është e baraslarguar nga anët (justified); 
	ç) Fillimi i paragrafit zhvendoset 0.5” (gjysmë inç) nga vendi ku fillon normalisht teksti;
	d) Gjerësia e faqes nuk kalon kufijtë (margins) e mëposhtëm: në krye (top) 1”; në fund (bottom) 1”; majtas (inside) 1”; djathtas (outside) 1”.
	2. Në rastin e tabelave, aplikohen rregullat në vijim: 
	a) Lloji i shkronjave të tabelës është “Times New Roman”; 
	b) Emri i tabelës vendoset sipër tabelës me “Bold”. 
	c) Teksti i tabelës dhe titujt e kolonave hartohen në “Times New Roman”, madhësia e shkronjave 12; 
	ç) Teksti i “font”-it është “bold” për titujt e kolonave dhe i rregullt (regular) “Times New Roman”, madhësia e shkronjave 12, për të gjitha qelizat e tjera të tabelës;
	d) Gjerësia maksimale e tabelës është “6.25”; 
	dh) Burimet e tabelës citohen poshtë tabelës, pa hapësirë rreshtash, në “Times New Roman”, madhësia e shkronjave 10.
	3. Shtojcat vendosen në pjesën e fundit të aktit normativ. 
	4. Çdo faqe e aktit normativ duhet të ketë numra duke filluar nga numri 1 (një).

Neni 14
Organizimi i fjalive 

	1. Fjalitë duhet të jenë të shkurtra dhe të qarta. 
	2. Duhen shmangur fjalitë pa kuptim normativ si rekomandimet, deklaratat, motivacionet, parashikimet ose hamendjet. Ato duhet të përdoren vetëm në rastet kur është e nevojshme për të korrigjuar interpretimin e dispozitave normative.

Neni 15
Përzgjedhja e fjalëve

	1. Fjalët e përdorura në tekstin normativ duhet të jenë bashkëkohore dhe të përdoren në kuptimin e tyre të zakonshëm dhe kryesor.
	2. Duhet të shmangen fjalët apo shprehjet informale. 
	3. Duhet të shmanget përdorimi i fjalëve arkaike të cilat nuk përdoren shpesh apo nuk kuptohen, si dhe i neologjizmave të cilat nuk janë bërë ende pjesë e përdorimit të përditshëm të gjuhës shqipe.

Neni 16
Fjalët e huaja

	1. Fjalët me origjinë të huaj duhet të shmangen nëse është e përshtatshme një shprehje përgjithësisht e njohur në gjuhën shqipe. 
	2. Fjalët dhe shprehjet e huaja mund të përdoren vetëm nëse ato janë pranuar në përdorimin e përditshëm të gjuhës shqipe dhe për to nuk ka fjalë tjetër në gjuhën shqipe.
	3. Për arsye ligjore, në hartimin e akteve normative mund të përdoren fjalë apo shprehje të huaja për të siguruar përshtatje me dispozitat e akteve ndërkombëtare apo me legjislacionin e Bashkimit Evropian.
	4. Në të gjitha rastet, kur përdoren fjalë ose shprehje të huaja, ato duhet të shkruhen me shkronja kursive.

Neni 17
Shprehjet teknike

	1. Shprehjet teknike që janë krijuar dhe përdoren në fusha të kufizuara duhet të shmangen.
	2. Shprehjet teknike mund të përdoren në rastet kur bëjnë pjesë në fjalorin e zakonshëm profesional të personave të cilëve u drejtohet akti normativ. Shprehje të tilla duhet të përkufizohen nëse përdoren në një akt normativ me përdorim më të gjerë. 

Neni 18
Termat ligjorë

	1. Termat ligjorë duhet të përdoren në kuptimin e tyre të zakonshëm ligjor siç përcaktohet në legjislacionin ekzistues, në vendimet gjyqësore dhe në doktrinën mbizotëruese. 
	2.  Kur është e nevojshme, si edhe në rastin e termave të huaj, hartuesi i aktit normativ duhet të japë një përkufizim për termin përkatës të përdorur. 

Neni 19
Shkurtesat

	1. Kur në të njëjtin tekst të aktit normativ, është e nevojshme të përsëritet një shprehje e caktuar, zëvëndësimi i saj me një shkurtim, është i mundur me kusht që shkurtimi të shpjegohet kur përdoret për herë të parë. 
	2. Shkurtesat shkruhen me shkronja të  mëdha dhe nuk duhet të kenë pika ndërmjet ose në fund të tyre. 

Neni 20
Numrat

	Numrat, si rregull, shënohen në tekstin e aktit normativ me numër arab të shoqëruar me përshkrimin me shkronja në kllapa, me përjashtim të rasteve kur përdoren në tabela apo formula matematikore.

Neni 21
Datat

	1. Datat shkruhen me numra arabë dyshifrorë. 
	2. Muajt shkruhen me shkronja. Shkronjat e para të muajve të vitit shkruhen me shkronja të vogla.
	3. Viti shkruhet në formën e plotë katërshifrore. 

Neni 22
Njëjësi dhe shumësi

	1. Gjatë hartimit të aktit normativ përdoret njëjësi me qëllim që të shmanget dykuptimësia. 
	2. Në aktin normativ, njëjësi nënkupton edhe shumësin. 

Neni 23
Gjuha politikisht asnjanëse

	Aktet normative hartohen me një gjuhë politikisht asnjanëse.

Neni 24
Gjuha asnjanëse përkundrejt gjinisë

	1. Aktet normative hartohen në trajtën mashkullore përgjithësuese, duke nënkuptuar të dy gjinitë. 
	2. Kur është e mundur, teksti i aktit normativ hartohet me terminologji që është asnjanëse përsa i përket gjinisë, duke përdorur terma me gjini asnjanëse. 

Neni 25
Kohët e foljeve

	1. Aktet normative hartohen në kohën e tashme. 
	2. Nëse është e nevojshme që të shprehet lidhja kohore e fakteve, faktet që ndodhin njëkohësisht me veprimin e aktit normativ duhet të jepen në kohën e tashme dhe faktet që paraprijnë veprimin e aktit normativ në kohën e shkuar.
	3. Nëse është e nevojshme që të citohen ngjarje të së shkuarës dhe të së ardhmes, referohuni kohës kur miratohet ose kur hyn në fuqi akti normativ, duke përmendur faktet e njëkohshme me veprimin e aktit normativ në kohën e tashme. 

Neni 26
Mënyrat

	Aktet normative hartohen në mënyrën dëftore. 

Neni 27
Trajtat

	1. Aktet normative duhet të hartohen në trajtën veprore.
	2. Trajta pësore duhet shmangur sidomos në rastet kur subjekti që i drejtohet veprimi nuk është i identifikuar. 

Neni 28
Lidhëzat

	1. Lidhëza “dhe” përdoret për të bashkërenduar dy pjesë të një fjalie.
	2. Lidhëza “ose” përdoret për të veçuar ose për të treguar alternativat.
	3. Duhet shmangur përdorimi i lidhëzës së përbërë “dhe/ose”, sepse krijon dyshime tek përdoruesi nëse kushtet duhen plotësuar në mënyrë alternative apo në mënyrë kumulative.
	4. Në vend të lidhëzave, mund të përdoren formulat hyrëse për të treguar raportin mes fjalëve, shprehjeve ose nënparagrafëve. 

Neni 29
Emrat e prejardhur nga foljet

	Përdorimi i emrave të prejardhur nga foljet duhet shmangur kur mund të përdoren foljet.

Neni 30
Foljet modale 

	1. Si rregull, nuk përdoren foljet modale “duhet” ose “mund”. Përdorimi i tyre i gabuar mund të shkaktojë dyshime dhe paqartësi në lidhje me karakterin lejues ose detyrues të dispozitës.
	2. Folja modale “mund” përdoret përjashtimisht në rastet për të nënkuptuar mundësinë e ndërmarrjes së një veprimi apo gjendje ose kur parashikohet dhënia e një të drejte diskrecionale.


Neni 31
Shenjat e pikësimit

	1. Për të përforcuar kuptimin e tekstit të aktit normativ, përdoren shenjat e pikësimit. 
	2. Gjatë pikësimit duhet pasur parasysh gjatësia dhe struktura e fjalisë, rendi i fjalëve dhe të përdoren ato elementë që e transmetojnë kuptimin në mënyrë më të qartë. 
	3. Pikësimi dhe shenjat sintaksore përdoren si vijon:
	a) Pika, përdoret në kuptimin e saj të zakonshëm sintaksor dhe veçanërisht në fund të neneve, paragrafëve dhe në fund të pjesëve; 
	b) Presja, përdoret në kuptimin e saj të zakonshëm sintaksor; 
	c) Dy pikat, përdoren në kuptimin e tyre të zakonshëm sintaksor dhe veçanërisht pas pjesës hyrëse të paragrafit; 
	ç) Pikëpresja, përdoret në kuptimin e saj të zakonshëm sintaksor dhe veçanërisht për ndarjen e pjesëve; 
	d) Thonjëzat, përdoren në kuptimin e tyre të zakonshëm sintaksor dhe veçanërisht për terma të përkufizuara dhe përfshirjen e një teksti të ri nëpërmjet akteve ndryshuese;
	dh) Viza lidhëse, përdoret veçanërisht për të lidhur fjalët e përbëra; 
	e) Kllapat rrethore dhe kllapat katrore, si rregull duhet të shmangen; kllapat mund të përdoren vetëm për shkurtesa dhe numra; 
	ë) Shenja e përqindjes, mund të përdoret kur është e nevojshme, veçanërisht në tabela, ndërsa në tekst duhet të përdoret fjala “përqind” me shkronja;
	f) Pikëpyetja dhe pikëçuditësja, nuk duhen përdorur;
	g) Shenja e paragrafit “§” nuk duhet përdorur.

Neni 32
Referencat

	1. Referencat përdoren në rastet kur teksti i aktit normativ i referohet një parashikimi në të njëjtin akt ose një parashikimi në një akt tjetër.
	2. Referenca e brendshme duhet të përcaktojë nenin e saktë, paragrafin ose nënparagrafin tek i cili bëhet referenca, duke filluar nga pjesa më e vogël përbërëse e dispozitës që referohet. 
	3. Referenca e jashtme duhet të identifikojë qartë aktin normativ të referuar duke cituar titullin e plotë, përfshirë numrin dhe datën e miratimit.
	4. Në rast se akti i referuar është ndryshuar, referenca e jashtme nuk duhet të citojë vetë aktin ndryshues, por duhet të tregojë se është bërë referencë tek një akt parësor “i ndryshuar”. 
	5. Duhet të shmanget përdorimi i referencave rrethore dhe zinxhir.


KREU V
AKTET NDRYSHUESE

Neni 33
Ndryshimi, plotësimi ose shfuqizimi i akteve normative

	1. Një akt normativ i nivelit me të lartë apo i nivelit të njëjtë mund të shfuqizojë një apo disa akte normative të nivelit të njëjtë apo të nivelit më të ulët.
	2. Çdo veprim ndryshues duhet të shkruhet në atë mënyrë që teksti i ri normativ të respektojë rregullat e gramatikës, drejtshkrimit dhe pikësimit.
	3. Ndryshimi, plotësimi ose shfuqizimi i një neni ose nënndarjeve të tij duhet të bëhet përmes një paragrafi të veçantë për çdo nen dhe identifikohet duke përdorur thonjëza.
	4. Kur teksti duhet të futet brenda një njësie strukturore, citohet pjesa pas së cilës vendoset teksti i ri. Duhet të citohet vetëm aq tekst sa është e nevojshme për të identifikuar saktësisht tekstin përtej çdo dyshimi. Togfjalëshi/fragmenti i cili shërben si pikë referimi vendoset në thonjëza. Gjithashtu, teksti që duhet të vendoset identifikohet duke përdorur thonjëza.
	5. Kur duhet të bëhen ndryshime në një fjali e cila ka lëvizur automatikisht më lart ose më poshtë për sa i përket numërtimit, referenca tek ajo bëhet nëpërmjet përdorimit të emërtimit të ri numerik.
	6. Gjatë ndryshimit dhe plotësimit të akteve normative, nenet e reja duhet të futen në vendin e tyre sistematik, duke i dhënë numrin e nenit paraardhës në tekstin e ndryshuar, i pasuar nga një vijë e pjerrët dhe një numër rendor arab.
	7. Për të vendosur një ose disa nene pasues në një vend të caktuar midis neneve, titujt e të cilave përmbajnë vija të pjerrëta për shkak të ndryshimeve të mëparshme, nenit të ri i jepet numri i nenit paraardhës në tekstin e ndryshuar të pasuar nga një shkronjë në rendin alfabetik të shqipes.
	8. Kur një njësi strukturore e një niveli më të lartë vendoset pa ndërprerë rendin ekzistues të neneve, vendoset njësia e re strukturore (numri fillestar i njësisë i ndjekur nga një vijë e pjerrët dhe një numër rendor arab) dhe titulli i njësisë strukturore të nivelit më të lartë. Vendi ku kjo ndërhyrje bëhet, duhet të tregohet qartë.
	9. Kur një fjalë, togfjalësh ose një numër përdoret disa herë në njësinë strukturore që ndryshohet dhe duhet të zëvendësohet në secilin rast, kjo tregohet duke shtuar “në secilin rast”.

Neni 34
Titulli i akteve ndryshuese

	1. Titulli i akteve ndryshuese duhet të tregojë faktin e ndryshimeve, duke përdorur formulime të përshtatshme si fjalët: “shtesa”, “ndryshime” ose “shtesa dhe ndryshime”. Ky rregull zbatohet në rastin kur akti normativ ndryshon, si dhe kur shfuqizon aktet ekzistuese. Në rastet kur akti normativ vetëm shfuqizon një akt normativ, në titull duhet të përdoret fjala “shfuqizim”.
	2. Për hartimin e titullit të një ligji ndryshues, duhet të përcaktohet ligji i ndryshuar me numrin, datën dhe titullin e tij, pa shtuar asgjë që lidhet me përmbajtjen e vetë ligjit ndryshues.

Neni 35
Baza ligjore e akteve ndryshuese

	1.Aktet ndryshuese janë të pavarura dhe kanë nevojë për një bazë ligjore.
	2. Parashikimet në lidhje me bazën ligjore në aktet parësore zbatohen edhe për bazën ligjore të akteve ndryshuese.

Neni 36
Dispozitat hyrëse në aktet ndryshuese

	Çdo ndryshim i një akti parësor paraprihet nga një fjali hyrëse e cila specifikon aktin që do të ndryshohet, duke përdorur citimin e plotë të tij. Citimi i plotë pasohet nga shprehja standarde “... ndryshohet si më poshtë:”.

Neni 37
Formulat ndryshuese

	1. Renditja e ndryshimeve bazohet në strukturën e aktit parësor që ndryshohet. 
	2. Çdo ndryshim duhet të hartohet në mënyrë që të jetë i qartë se cili do të jetë formulimi i ardhshëm i aktit normativ.
	3. Formula ndryshuese duhet të tregojë saktësisht se ku duhet të ndryshohet teksti dhe çfarë ndryshimi duhet të bëhet. 
	4. Formulat konkrete ndryshuese paraqiten si vijon:
	a) nëse teksti aktual pushon së zbatuari dhe nuk zëvendësohet me tekst të ri: “... shfuqizohet(n)”;
	b) nëse teksti i ri do t’i shtohet tekstit aktual: “... shtohet(n) ... përpara ... / ...pas...”;
	c) nëse teksti i mëparshëm ndryshohet me tekstin e ri: “... ndryshohet(n) si më poshtë ... / ... zëvendësohet(n) nga ...”.
	5. Një fragment teksti i përzier, që për shembull, përmban një numër dhe më shumë se një fjalë të shkruar, referohet si “togfjalësh”. 

Neni 38
Ndryshimi i titullit

	Ndryshimi i titullit duhet të shmanget nëse është e mundur. 

Neni 39
Ndryshimet gjuhësore të sjella nga propozimi për ndryshime legjislative

	1. Ndryshimet e nevojshme gjuhësore që vijnë nga propozimi për ndryshime legjislative duhet të bëhen në dispozita konkrete të aktit normativ. 
	2. Për hartimin e ndryshimeve gjuhësore, mund të përdoren formulat ndryshuese të përbashkëta. 

Neni 40
Ndryshimi i shtojcave

	1. Ndryshimi i shtojcave të një teksti nomativ bëhet në të njëjtën mënyrë si njësitë e tjera strukturore të tekstit normativ. 
	2. Në rastet kur ndryshimi i referohet vetëm shtojcave të aktit normativ, dispozita hyrëse dhe referimi në ndryshimin e fundit formulohen në të njëjtën mënyrë si bërja e një ndryshimi në një dispozitë të vetme.
	3. Nëse bëhen edhe ndryshime të tjera në aktin parësor, formula ndryshuese në lidhje me shtojcën renditet e fundit.
	4. Kur shtojcat ndryshohen, zëvendësohen ose shtohen, formula ndryshuese duhet japë drejtpërdrejt formulimin e saj.
	5. Nëse teksti në një tabelë ose grafik ndryshon plotësisht, titujt ekzistues mbi kolonën apo grafikun konkret duhet të përfshihet në formulën ndryshuese së bashku me fushën përkatëse në tabelë apo grafik. 

Neni 41
Ndryshimet me pasojë mbi aktet e tjera

	1. Ndryshimet që prekin aktet e tjera normative mund të grupohen së bashku në një nen. 
	2. Në rastet kur ndryshimet përmbajnë edhe shfuqizime të akteve të tjera, duhet të bëhet ndarja midis dispozitave të shfuqizimeve dhe dispozitave të ndryshimeve në akte të tjera, duke i grupuar në dispozita të veçanta, titulli i të cilave të tregojë qartë ndryshimin ose shfuqizimin e akteve të tjera. 
	3. Neni që përmban ndryshimet që prekin aktet e tjera duhet të ndahet në paragrafë. 
	4. Për secilin ligj apo akt nënligjor që ndryshohet apo shfuqizohet krijohet një paragraf i veçantë në dispozitën përkatëse. Secili paragraf fillon me një fjali hyrëse për ligjin ose aktin nënligjor përkatës.

Neni 42
Akti gjithëpërfshirës ndryshues

	1. Një akt gjithëpërfshirës ndryshues është një mjet me të cilin ligje të ndryshme mund të ndryshohen, krijohen ose shfuqizohen me një akt ligjor të vetëm.
	2. Akti gjithëpërfshirës ndryshues përdoret veçanërisht sa herë që disa akte parësore preken nga ndryshime kryesore të cilat janë të lidhura ngushtë sa i takon përmbajtjes.
	3. Akti gjithëpërfshirës ndryshues ka vetëm një dispozitë si bazë ligjore, një formulë përmbyllëse, si dhe një dispozitë për hyrjen në fuqi. 
	4. Përcaktimet në lidhje me aktet parësore dhe aktet ndryshuese kryesisht zbatohen edhe për aktet gjithëpërfshirës ndryshues.


KREU VI
RREGULLA TË VEÇANTA PËR AKTET NËNLIGJORE NORMATIVE

Neni 43
Titulli

	1. Titulli i një akti parësor nënligjor shkruhet në përputhje me rregullat e përcaktuara dhe të zbatueshme për aktet parësore ligjore. 
	2. Titulli i aktit parësor nënligjor duhet të tregojë nivelin e instrumentit legjislativ duke përfshirë sipas rastit, fjalën “Vendim”, “Rregullore”, “Urdhër” ose “Udhëzim”.
	3. Titujt e gjatë të akteve nënligjore duhet të ndërtohen në një mënyrë që i bën ato të dallohen lehtësisht nga njëri-tjetri.

Neni 44
Dispozita miratuese

	1. Dispozita miratuese duhet të përmbushë kërkesën për citim sipas nenit 118, pika 1, të Kushtetutës.
	2. Nëse dispozita miratuese është e ndarë, duhet t’u bëhet referencë të gjitha nënndarjeve të cilat mund të përdoren për të përcaktuar bazën ligjore në mënyrë të saktë (neni, pika, shkronja).
	3. Akti parësor ligjor si bazë ligjore, referohet duke përdorur titullin e plotë citues të tij dhe datën e miratimit. Nëse akti parësor si bazë ligjore është ndryshuar, kjo duhet të përcaktohet qartë në citimin e aktit si bazë ligjore të aktit nënligjor parësor. Një ndryshim i aktit parësor që nuk e prek dispozitën e bazës ligjore duhet të referohet në bazën ligjore vetëm nëse ndikon drejtpërdrejt në autorizim. 

Neni 45
Struktura e akteve nënligjore

	1. Në rastet kur akti nënligjor normativ përmban më pak se 20 (njëzet) parashikime të veçanta, struktura e aktit organizohet në:
	a) paragrafë (të numërtuar përmes numrave rendorë); dhe
	b) nënparagrafë (të numërtuar me shkronja).
	2. Në rastet kur akti nënligjor normativ përmban më shumë se 20 (njëzet) parashikime të veçanta, duhet të përdoret teknika legjislative për hartimin dhe strukturimin e akteve ligjore (strukturimi në krerë, nene, paragrafë, nënparagrafë, sipas rastit).


KREU VII 
PËRAFRIMI DHE PËRPUTHSHMËRIA E AKTIT NORMATIV ME LEGJISLACIONIN E BASHKIMIT EVROPIAN

Neni 46
Referencat dhe procesi i përafrimit të legjislacionit

	1. Referenca, si rregull, nuk bëhet në tekstin e një akti normativ që nuk është pjesë e rendit juridik shqiptar. 
	2. Në referencat e drejtpërdrejta te Rregulloret e Bashkimit Evropian duhet bërë cilësimi si vijon: 
	a) Në momentin e anëtarësimit të Shqipërisë në Bashkimin Evropian, referenca e drejtpërdrejtë në dispozitat konkrete të Rregullores së Bashkimit Evropian mund të bëhet për shkak të zbatueshmërisë së tyre të drejtpërdrejtë;
	b) Përpara anëtarësimit të Shqipërisë në Bashkimin Evropian, referenca e drejtpërdrejtë mund të bëhet te legjislacioni vendas që mbulon lëndën e Rregullores, por duhen krijuar mekanizma për të siguruar që në momentin e anëtarësimit legjislacioni vendas automatikisht të shfuqizohet dhe të bëhet referencë e drejtpërdrejtë në Rregulloren e Bashkimit Evropian.
	3. Kur referimi bëhet në një akt legjislativ të Komuniteteve Evropiane ose të Bashkimit Evropian, duhet të përdoret emërtimi i plotë. 

Neni 47
Citimi i së drejtës së Bashkimit Evropian

	1. Kur referimi bëhet në një Rregullore të Bashkimit Evropian, në gjuhën shqipe ndiqet renditja si vijon:
	a) Emërtimi “Rregullore”;
	b) Emërtimi i shkurtuar i komunitetit miratues në kllapa (KE, KEE, BE);
	c) Numri rendor zyrtar, që përmban shkurtimin “Nr.”, numrin rendor, vijë tërthore dhe vitin e miratimit;
	ç) Institucioni miratues;
	d) Data e miratimit;
	dh) Përcaktimi i përmbajtjes së Rregullores, dhe 
	e) Referenca në Fletoren Zyrtare të Bashkimit Evropian.
	2.  Kur referimi bëhet në një Direktivë të Bashkimit Evropian, në gjuhën shqipe ndiqet renditja si vijon:
	a) Emërtimi “Direktivë”;
	b) Numri rendor zyrtar, që përfshin vitin e miratimit, numrin rendor dhe emërtimin e shkurtuar të komunitetit miratues (KE, KEE, BE);
	c) Institucioni miratues;
	ç) Data e miratimit;
	d) Përcaktimi i përmbajtjes së Direktivës, dhe 
	dh) Referenca në Fletoren Zyrtare të Bashkimit Evropian.
	3. Kur referimi bëhet në një Vendim Kuadër ose Vendim të Bashkimit Evropian, në gjuhën shqipe ndiqet renditja si vijon:
	a) Emërtimi “Vendim Kuadër” or “Vendim”;
	b) Numri rendor zyrtar, që përfshin vitin e miratimit, numrin rendor dhe emërtimin e shkurtuar të institucionit miratues;
	c) Institucioni miratues;
	ç) Data e miratimit;
	d) Përcaktimi i përmbajtjes së Vendimit kuadër ose Vendimit, dhe
	dh) Referenca në Fletoren Zyrtare të Bashkimit Evropian.
	4. Referenca tek një korrigjim duhet të citojë vetëm numrin e botimit në Fletoren Zyrtare të Bashkimit Evropian dhe numrin e faqes. 
	5. Kur citohet e drejta e Bashkimit Evropian në shqip, citimi i plotë i një akti legjislativ të Bashkimit Evropian përfshin një referencë tek çdo ndryshim të bërë në tekst. Kur një akt legjislativ është ndryshuar disa herë, referenca bëhet vetëm për ndryshimin e fundit. Referenca për një amendament përcakton vetëm aktin legjislativ ndryshues, numrin e tij rendor dhe referencën në Fletoren Zyrtare të Bashkimit Evropian.
	6. Për citimin e marrëveshjeve ndërkombëtare që janë në fuqi në Republikën e Shqipërisë, shënohet gjithnjë titulli i marrëveshjes ndërkombëtare dhe data e miratimit të tij. Akti normativ me të cilin marrëveshja ndërkombëtare është bërë pjesë e legjislacionit të brendshëm duhet evidentuar në përmbajtjen e relacionit shpjegues përkatës.

Neni 48
Tabela e përputhshmërisë

	1. Gjatë procesit të hartimit të akteve normative, organi propozues përgatit tabelën e përputhshmërisë, të cilat pasyrojnë shkallën e përputhshmërisë së një akti normativ me acquis të Bashkimit Evropian. 
	2. Modeli i tabelës së përputhshmërisë është sipas shtojcës bashkëlidhur vendimit nr.584, datë 28.8.2003 “Për miratimin e Rregullores së Këshillit të Ministrave”, i ndryshuar. 
	3. Modeli i tabelës së përputhshmërisë sipas kërkesave të Komisionit Evropian, që shërben për të paraqitur nivelin e përgatitjes për vendet kandidate në Bashkimin Evropian dhe përshtatjen sipas acquis së Bashkimit Evropian, gjatë procesit të negociatave për Kapitujt e acquis të Bashkimit Evropian, është sipas shtojcës K të Manualit për Hartimin e Legjislacionit. 


KREU VIII 
DISPOZITA KALIMTARE DHE TË FUNDIT

Neni 49
Interpretimi i dispozitave të udhëzimit

	Në rast të paqartësive, struktura kompetente për interpretimin e dispozitave të këtij udhëzimi është Drejtoria e Përgjithshme e Kodifikimit dhe Harmonizimit të Legjislacionit në Ministrinë e Drejtësisë. 

Neni 50
Shtojca e udhëzimit

	Manuali për Hartimin e Legjislacionit, botimi i tretë, i bashkëlidhet këtij udhëzimi si shtojcë, pjesë përbërëse e tij. 

Neni 51
Hyrja në fuqi dhe publikimi

	Ky udhëzim hyn në fuqi pas botimit në Fletoren Zyrtare dhe publikohet në faqen zyrtare të Ministrisë së Drejtësisë.

